RS โชว์ Q1 รายได้ 845 ลบ. รับมีเดียฟื้น รุกหนักขายตรง “Ulife” หนุนคอมเมิร์ซโตกระโดด
RS โชว์ไตรมาส 1/65 รายได้แตะ 845 ลบ. มีเดียฟื้นตัวแรง ลุยจัดอีเว้นท์-คอนเสิร์ตครึ่งปีหลัง เร่งพัฒนาผลิตภัณฑ์ใหม่ป้อนธุรกิจคอมเมิร์ซ ขยายช่องทางขาย พร้อมรุกหนักธุรกิจขายตรง “Ulife” เล็งดันบ.ย่อย “เชฎฐ์ เอเชีย” เข้าตลาดไตรมาส 4/65
RS โชว์ไตรมาส 1/65 รายได้แตะ 845 ลบ. มีเดียฟื้นตัวแรง พร้อมรุกหนักธุรกิจขายตรง “Ulife” ดันบ.ย่อย “เชฎฐ์ เอเชีย” เข้าตลาดไตรมาส 4/65
18 พ.ค. 2565

นายวิทวัส เวชชบุษกร ประธานเจ้าหน้าที่สายงานการเงิน บริษัท อาร์เอส จำกัด (มหาชน) หรือ RS เปิดเผยว่า สำหรับไตรมาส 1/2565 บริษัทมีรายได้รวมจากการขายและบริการ จำนวน 845 ล้านบาท เพิ่มขึ้น 15% จากไตรมาสก่อนหน้า เป็นผลมาจากความแข็งแกร่งของโมเดลธุรกิจ Entertainmerce โดยธุรกิจสื่อและบันเทิงมีการเติบโตสูงขึ้นมากทั้งในแนวตั้งและแนวราบ โดยเฉพาะธุรกิจสื่อในไตรมาส 1/2565 มีรายได้จำนวน 352 ล้านบาท เพิ่มขึ้น 103% จากไตรมาสก่อน และ 38% จากปีก่อน ซึ่งเป็นผลจากการยกระดับคอนเทนต์ทั้งละคร ข่าว และรายการมวย ตลอดจนการผลิตรายการใหม่ๆ ตลอดทั้งไตรมาส
ทั้งนี้ ประกอบกับกลยุทธ์การหารายได้จากหลากหลายช่องทาง ทั้งรายได้โฆษณาจากสื่อโทรทัศน์ที่ฟื้นตัว เสริมด้วยรายได้จากการขายคอนเทนต์ไปยังแพลตฟอร์มออนไลน์ที่สูงขึ้น และธุรกิจเอ็นเตอร์เทนเมนต์ยังมีทิศทางการเติบโตที่ดีในครึ่งปีหลัง รายได้ที่จะมาจากการจัดกิจกรรม K-Pop และคอนเสิร์ตหลังสถานการณ์โควิด-19 คลี่คลายอีกด้วย
ส่วนธุรกิจคอมเมิร์ซนั้น แม้จะยังได้รับผลกระทบจากโควิด-19 แต่บริษัทได้มีการปรับกลยุทธ์และแผนการตลาด เพื่อให้สอดคล้องกับสถานการณ์ในปัจจุบันที่เปลี่ยนแปลงอย่างรวดเร็ว โดยในไตรมาส 2/2565 พร้อมออกผลิตภัณฑ์ใหม่หลายรายการ และมีส่วนผสมหลักที่สำคัญอย่างสารสกัดจากกัญชงและ CBD เพื่อตอกย้ำความเป็นผู้นำนวัตกรรมผลิตภัณฑ์ด้านสุขภาพ อาทิ ผลิตภัณฑ์เสริมอาหาร Krill Oil plus CBD จากแบรนด์ well u, เครื่องดื่มคามูซี พลัส กัญชง และ คามูซี ซีบีดี ช็อต
นอกจากนี้ การเข้าซื้อและโอนกิจการทั้งหมดของ ULife ซึ่งทำแล้วเสร็จในเดือนพฤษภาคม จะทำให้ ULife กลายเป็นขายตรงยุคใหม่ที่มีความโดดเด่นแตกต่างด้วยการ Synergy กับธุรกิจอื่นๆ ในเครือ อาร์เอส กรุ๊ป ซึ่งจะเพิ่มโอกาสในการทำธุรกิจและเพิ่มความแข็งแกร่งในการทำการตลาด นำไปสู่โอกาสทั้งในด้านการเพิ่มยอดขาย การสร้าง Business Partner โดยปัจจุบันให้แข็งแรงยิ่งขึ้น และดึงดูด Business Partner รายใหม่ๆ เข้ามาอีกด้วย และในทางกลับกัน ULife ยังทำให้ อาร์เอส มีช่องทางจำหน่ายสินค้าเพิ่มขึ้น ครอบคลุมทุกกลุ่มลูกค้า และทำให้ Ecosystem ของบริษัทตั้งแต่ต้นน้ำถึงปลายน้ำสามารถทำงานร่วมกันได้อย่างมีประสิทธิภาพสูงสุด ซึ่งจะช่วยส่งเสริมให้ธุรกิจคอมเมิร์ซของบริษัทกลับมาเติบโตก้าวกระโดดอีกครั้ง
“โดยล่าสุดที่ประชุมคณะกรรมการของบริษัทได้อนุมัติแผนการออกและเสนอขายหุ้นสามัญที่ออกใหม่ของ บริษัท เชฎฐ์ เอเชีย จำกัด ซึ่งบริษัทได้เข้าไปลงทุนเมื่อปีที่แล้ว ให้แก่ประชาชนทั่วไปเป็นครั้งแรก (IPO) โดยจะพร้อมเข้าจดทะเบียนในตลาดหลักทรัพย์ภายในไตรมาส 4/2565 ตามแผนที่วางไว้ซึ่งจะช่วยให้กลุ่มบริษัทเชฎฐ์ ติดปีกและเติบโตอย่างรวดเร็ว บริษัทย้ำเสมอว่ากลุ่มบริษัทเชฎฐ์ เป็น Strategic shareholder สำคัญของ อาร์เอส และจะรักษาสัดส่วนการถือหุ้นในกลุ่มบริษัทเชฎฐ์ ให้เป็นบริษัทร่วม เพื่อสร้าง Synergy ต่างๆ ร่วมกันในอนาคต” นายวิทวัส กล่าว